**Beretning 2023**

Velkommen til generalforsamling her i Frivilligcenter Halsnæs, hvor bestyrelsen holder bestyrelsesmøder i løbet af vinteren.

Vi startede sæsonen med det efterhånden traditionsrige Racketlon en søndag (15/1) i januar, hvor både juniorer og seniorer deltog sammen. Der var 8 juniorer og 12 seniorer. Vi opdeles i hold, spiller badminton, bordtennis og minitennis. Vi drikker bobler, spiser knas og ønsker hinanden godt nytår.

I marts (10/3) afviklede vi en Frivillig aften her på stedet, som tak til de medlemmer, der har ydet en særlig indsat for klubben. Der blev serveret lidt mad og vin, og vi hyggede os sammen. Det blev en meget fornøjelig aften.

Som noget nyt havde vi besøg i april/maj af elever fra Magleblik Skole, Vinderød Skole og Ølsted Skole på forskellige dage. Vi skulle forsøge at lære dem at spille tennis, få dem til at synes at tennis er sjovt, og derved få dem til at melde sig ind i klubben. Vi fandt ud af at 1,5 timer (max 2 timer) og max 24 elever var hvad vi og anlægget kunne klare. Nogle havde flair for det og andre ikke. Det kneb også med koncentrationen hos nogle elever. Det var ikke nemt, og desværre var der ingen, som meldte sig ind i klubben efterfølgende. Tak til Jens Peder, Henning, Anne Marie og Bo for at hjælpe med undervisningen.

Den helt store hurdle i foråret var problemerne med opkrævning af kontingent for sæsonen 2023-24 via Klubmodul. Nogle medlemmer kom til at betale 2 gange og andre medlemmer fik ikke nogen opkrævning. Klubmodul klarede problemet med dobbeltbetalingen. Men det var et stort arbejde for kassereren (og formanden) at finde frem til de medlemmer, der ikke havde fået nogen opkrævning, kontakte dem via mail og/eller telefon og bede dem indbetale kontingent manuelt. Det betød, at vi mistede 22 medlemmer. Vi mener at årsagen er, at privatøkonomien har været presset, og når man selv skal foretage indbetalingen, tænker man sig om en ekstra gang. Om fejlen lå hos Klubmodul eller Nets stod ikke helt klart, men vi skrev til Klubmodul og bad om at få kompensation, og det endte med, at vi ikke skal betale Klubmodul for brug af IT-systemet for 2024. Men det betyder, at de medlemmer, der indbetalte manuelt i 2023 også skal gøre det igen i år, og det håber vi naturligvis også de gør, og så fremover accepterer den automatiske kontingentbetaling.

Vi havde standerhejsning lørdag, den 29/4 kl 10 og Tennissportens Dag kl 11. Igen i år havde vi inviteret politikerne til den traditionsrige tenniskamp. Til stede var Oluf Prien, Anette Westh, Michael Thomsen, Thomas Møller Nielsen og Helle Lunderød. Rødt hold blev: Oluf Prien og Michael Jensen (Anette Westh var skadet) blåt hold var Michael Thomsen og Thomas Møller Nielsen. Sidstnævnte fik en fibersprængning, og Freddy trådte til. Flemming var dommer, og der blev spillet 1 ½ sæt, som endte ca lige. Det blev en hyggelig dag, solen skinnede, der kom rigtig mange forbi banerne. (ca 50)

2 gange i løbet af 2023 har vi lejet indendørs baner (3 baner i 2 timer = 12 personer først til mølle) i henholdsvis Ølstykke og Hillerød for at tilbyde vores medlemmer at spille på nogle ordentlige indendørsbaner. Der var sat hold, og der var stor tilfredshed med arrangementerne.

Som jeg også fortalte i beretningen for 2022 har vi indgået en vækstaftale med DGI, der hedder: Bevæg dig for livet – Tennis. Basis for vækstaftalen er de 200 medlemmer, som vi var i slutningen af 2021, og i 2024, hvor vækstaftalen udløber, er målet, at medlemsantallet er vokset til 240. I 2022 kom vi i slutningen af året op på 191 medlemmer, i 2023 kommer vi op på 156 medlemmer. Vi må se, hvordan det kommer til at gå i 2024.

Bestyrelsen har involveret sig i et DGI foreningsudviklingsforløb, som blev foreslået os af Halsnæs Kommunen. Bestyrelsen har valgt emnet: **Hvordan sikrer vi, at flytningen af tennisklubben til Magleblik bliver en succes, at vi fastholder de eksisterende medlemmer, samt får flere nye medlemmer både juniorer** **og seniorer.** Vi har afholdt et enkelt møde, DGI har udarbejdet en udviklingsplan, men vi har skubbet de næste 3 – 4 møder til efteråret 2024, da forhandlingerne med Halsnæs Kommune om placering af tennisbanerne endnu ikke er afsluttet.

**Træning**

Igen i år har vi haft træning for begynder juniorer på mandage ved Johannes fra kl 16-18. Desværre har Johannes besluttet at stoppe til efterårsferien.

Letøvede og øvede juniorer blev undervist på tirsdage af Michael, øvede seniorer og turnerings seniorer blev undervist af Carl også på tirsdage. Michael deltog efter sommerferien i træningen af turneringsspillerne. Ingolf har igen i år undervist de nye voksne seniorer fra maj til sommerferien.

Michael har overtaget den indendørs begynder junior træning på mandage. Ligeledes står Michael for træning af øvede seniorer på torsdage, da Carl skulle knæopereres. Som noget nyt har Ingolf startet et indendørs skumtennishold for juniorer, der træner på torsdage.

Der har desværre ikke været den store tilslutning til den tilbudte indendørstræning, hvorfor bestyrelsen har set sig nødsaget til at lukke nogle af holdene. De spillere, der går til træning, er imidlertid glade for træningen!

**Åben Tennis**

Vi havde i 2023 Åben Tennis på mandage og torsdage fra kl 17-19, onsdag formiddage fra kl 10-12 med kaffe, samt Åben Single Tennis på torsdage fra kl 19. Det har de sidste par år knebet gevaldig med deltagere til Åben Tennis. Det skrev jeg for resten også i beretningen for 2022! Gode forslag er stadig velkomne!

Sussi og Leif forsøgte at starte et herrenetværk for 55+ herrer. De mente, at hvis man arrangerede et møde, så spilerne kunne lære hinanden at kende, så kunne det være, at de også havde lyst til at spille sammen. Desværre var der kun ringe respons på det initiativ.

**Sociale aktiviteter**

Vi har holdt et juniorarrangement i juni (18/6 kl 11-14) med sjove tennislege og tennisspil, samt sandwich, knas og sodavand. 11 børn deltog.

Der blev også holdt afslutningsarrangement med pizza på sidste træningsaften, idet mandags- og tirsdagsholdene mødte samme dag og holdt afslutning sammen. Johannes, Michael og Tina stod for begge arrangementer. Tak for det.

Der blev afholdt junior camp ligesom de foregående år i 1. uge i skolernes sommerferie, denne gang kun i 4 dage. Der var 9 deltagere, og de var glade og tilfredse med forløbet. Ligesom sidste år var Jacob Schjøtt underviser, og han er rigtig god til børn. Jacob er juniortræner i Helsinge, og vi er glade for at have lært ham at kende.

Efter et forgæves forsøg med en venskabskamp mod Helsinges juniorer i januar, fik vi arrangeret, at Helsinges juniorer kom til Frederiksværk i august (12/8 kl 13). Det var et lærerigt og godt arrangement med masser af tennis, sandwich, frugt og saftevand, desværre lidt udfordret af en del finregn og til sidst meget regn.

Det blev desværre kun til et enkelt seniorarrangement i august. Vi har sat minimum deltagerantal til 12, da der spilles en del kampe, men af kortere varighed. Nogle tilmeldte kom ikke alligevel, andre kom uden tilmelding, men det hele gik op i en højere enhed. Vi var 12 til at spille og 18 til grillmad, som man selv havde medbragt, mens klubben stod for salat og dessert. Meget fornøjeligt!

Lørdag den 20/8 stod vi i Nørregade fra kl 11-14 under et telt for at tale med forbipasserende om tennisklubben til Foreningernes Dag, arrangeret af Frederiksværk Handel. Desværre var der kun få foreninger, og ikke mange folk i gaden, da det var gråvejr og i øvrigt satte det ind med et voldsomt regnvejr.

Sidst i 2023 fik vi fra DTF et tilbud om at afholde et gratis Pickleball arrangement (23/11 kl 17-20). DTF sendte en træner, som introducerede os til spillet, og så blev der spillet på gymnasiet på 3 badmintonbaner. Der var 13 deltagere. Nogle var meget begejstrede og andre mindre begejstrede. Vi har besluttet at indkøbe 12 bats og 20 bolde, og Michael og Ingolf har inviteret både medlemmer og ikke medlemmer til Pickleball spil på en lørdag og en søndag i januar 2024, samt på alle torsdage i januar, februar og marts. Stor tak til Michael og Ingolf for at være tovholdere på Pickleball.

Jeg vil også gerne sige mange tak til de frivillige, der hjælper med klargøring af baner, pasning af baner, forårsrengøring af klubhus, blomsterplantning af krukker, samt alle de andre gøremål, der opstår i løbet af sæsonen. Vi har gjort nogle lister klar, og vi håber, at I igen i år har lyst til at give en hånd med på udvalgte opgaver, så vær sød at skrive jer på listerne!

**Turneringer**

Igen i år deltog vi i 50+ træf i Hundested (16/6 kl 17-21). Det gik som det plejer, Hundested vandt stort, og Frederiksværk og Melby fik samme score. Melby kunne desværre ikke stille med fuldt hold, men manglede 2 damer. De manglende kampe indgik ikke i resultatet.

I løbet af sommeren inviterede Hundested igen til Ladies Only, samt til Far og Søn. Der var deltagere fra Frederiksværk Tennisklub til begge arrangementer. Der var ingen præmier til Frederiksværk Ladies, men Henning og søn blev nr 2 i Far og Søn arrangementet.

Vores egen klubturnering blev afviklet lørdag, den 2 september (af hensyn til afvikling af Stålmanden var arrangementet flyttet fra søndag til lørdag) både for juniorer og for seniorer. Vinderne blev:

Damesingle: Miwa Kuwada

Herresingle: Michael Jensen

Herresingle for veteraner: Jesper Pank

Mixdouble for seniorer: Hanne Hansen og Jesper Pank

Mixdouble for veteraner: Anne Marie Langer og Erik Winther

Herredouble for seniorer: Ingolf Skov og Jonathan Skov

Juniorer: Andrii Konovalov

Golden Age, 60+, udendørs 2023: Vi spillede mod forskellige klubber i Nordsjælland, hvor vi vandt 3 kampe, 2 kampe var uafgjort og 2 kampe tabt. Samlet set blev vi nr 3.

Vi deltog også for første gang i Seniormix, hvor vi vandt 3 kampe og spillede 1 kamp uafgjort. I finalen tabte vi til Gladsaxe.

Som noget nyt har vi meldt os til Golden Age indendørs 2023-24, og Ingolf har meldt skumtennisholdet til U14 skumtennis for letøvede/begynder.

Bestyrelsen har besluttet, at give Lennarts pokal til Tina. ”P. Bækgårds Jubilæumspokal 1966 skal tildeles et medlem af Frederiksværk Tennisklubs spillere for et godt resultat i sæsonen”. Tillykke til Tina!

Jeg vil godt opfordre medlemmerne til at bruge foreningens Facebook side, og det lukkede medlemsområde, og gerne ”like” diverse opslag. Medlemmer kan anmode om optagelse i den lukkede gruppe, hvor man kan kommunikere om diverse emner. Der er pt 30 medlemmer i gruppen.

Jeg vil også opfordre til at gå på vores hjemmeside, hvor Niels flittig lægger nyheder op, og så er der mange informationer at hente på hjemmesiden.

**Nye baner på Magleblik, begivenheder i 2023**

Som mange måske kan huske, blev generalforsamlingen i 2023 indledt med at foredrag af DGI’s paddlekonsulent Morten Hedegaard om padle, og generalforsamlingen godkendte efterfølgende bestyrelsens forslag, om at bestyrelsen arbejdede videre med at etablere en padlebane på det nye område på Magleblik. Vi fremsendte en ansøgning til Sportspuljen om tilskud til en padlebane umiddelbart efter generalforsamlingen, men ansøgningen blev afvist. Siden har vi ikke brugt megen energi på etablering af en padlebane, men vi holder selvfølgelig interesseret øje med, hvad der sker med Firmaidræts planlagte opførelse af padelbaner ved svømmehallen.

På den ekstraordinære generalforsamling i Frederiksværk Tennisklub den 6-10-2022, besluttede et stort flertal af de fremmødte medlemmer, at stemme for tilbuddet om at flytte klubben fra midtbyen op på Magleblik på et areal syd for fodboldklubbens opvisningsbaner.

Herefter startede en møderække med repræsentanter fra Halsnæs Kommune (Projektleder og Arkitekt Rikke Romann og Idræts- og Fritidspas konsulent Espen Bidstrup) og tennisklubbens byggeudvalg (Sussi Witthøfft, Leif Petersen, Peter Schøller Rasmussen, Ingolf Skov og Inge Beierholm). Der er afholdt 5 møder i 2023, heraf 4 byggeudvalgsmøder.

Kommunen har fået lavet en trafikanalyse (firma Viatrafik) vedr adgang til det areal, som kommunen havde tildelt tennisklubben. Viatrafik kommer med en rapport indeholdende et forslag om adgang til klubben via Hillerødvejen. Dette forslag bliver imidlertid afvist af Vejdirektoratet. Den eneste adgangsvej synes at være via Sportsvej med parkering på den store parkeringsplads, der er der. Det vil imidlertid betyde, at man skal gå ca 450 m for at komme til tennisbanerne, hvilket Viatrafik vurderer ligger i ”den høje ende”.

Leif og Peter havde foreslået, at der kunne etableres en mindre vejadgang fra Sportsvej og ned til tennisklubben mellem Hillerødvejen og svømmehallen. På arealet står der nogle solceller, men de mente, at man godt kunne køre forsigtigt forbi på det relativt smalle, men korte stykke. Men det ville betyde, at man skulle krydse skolestien, der går under Hillerødvejen, forbi svømmehal og sportshal til Magleblik Skole. Dette afviser kommunen som helt udelukket. Et forslag om en lille bro over skolestien, bliver ligeledes afvist.

En adgangsvej bag om fodboldens opvisningsbaner er heller ikke mulig, da området er fredet p gr a krebsehullet.

Grundet de store problemer med adgangsvejen til den nye tennisklub på arealet syd for fodboldklubbens opvisningsbaner, som oprindeligt foreslået, besluttede byrådet på et møde i november (referat fra 16/11 2023), at vi i stedet kunne få en placering på det græsareal, der ligger mellem sportshallen og skolen. Desværre har det vist sig, at der er meget knebent med pladsen til de faciliteter, som var blevet os lovet.

På det 4. byggemøde den 15. december 2023 fik vi forelagt et skitseforslag, hvor 4 baner, klubhus på 90 m2, 2 minitennisbaner og et legeområde var placeret indenfor området af sportshallen, skolestien og eksisterende sti efter anmodning fra kommunens styregruppe.

Efterfølgende er der kommet flere tegningsforslag fra kommunen, men dem vil vi gennemgå under punkt 10.

Inge Beierholm

Formand for Frederiksværk Tennisklub